נוער חובב תנ"ך

סמליל הארגון
ממוזער
ארגון נוער חובב תנ"ך (נח"ת) הוא ארגון ארצי שמטרתו להפיץ את לימוד התנ"ך ולהוות מקום מפגש לבני נוער יהודים החשים קשר לתנ"ך ואוהבים ללמוד אותו.

== היסטוריה ==
הארגון הוקם בסוכות התשמ"ב (1981) על ידי זוכי חידון התנ"ך העולמי לנוער יהודי: דוד מוריה, נריה פנחס, אשר חפוטא ורונן מכלוף, שחברו לפרופ' חיים גבריהו מהחברה לחקר המקרא ודוד שמש ממשרד החינוך.

==פעילות==
חברים בארגון נערים ונערות, בעיקר בגיל תיכון (אך גם מעט מבוגרים וצעירים יותר). ייחודו של הארגון הוא בכך שהוא מנוהל על ידי החברים בו, בני נוער בלבד, ומלבד הסמניריון השנתי, שבו מועברים שיעורים על ידי מבוגרים שתחום עיסוקם נושק לתנ"ך (חקר המקרא, פרשנות, ועוד), כלל שיעורים בו מועברים על ידי החברים בו.

הארגון פועל במספר מחוזות (מוקדים): מחוז ירושלים (בירושלים), מחוז חיפה (בחיפה), מחוז מרכז (בפתח תקווה), מחוז גוש עציון (באלון שבות), מחוז צפון (בטבריה), מחוז שומרון (באריאל) ומחוז שרון (בפרדס חנה).

בין השנים תשס"ד–תשס"ח (2004–2008) פעל גם "מחוז רשת", באמצעותו הועברו שיעורי תנ"ך בחדרי שיחה באינטרנט תוך שימוש בתוכנות מסרים כגון icq, msn messenger.
בנוסף, במהלך מגפת הקורונה ומלחמת חרבות ברזל, חלק מהשיעורים הועברו בזום.

פעילות הארגון מורכבת משיעורים שבועיים בכל אחד מהמחוזות. שיעורים אלו מועברים על ידי חברי הארגון או בוגריו. כמו כן, מארגן נח"ת פעילויות ארציות בחגים (סוכות, חנוכה, פסח, וכן במהלך החופש הגדול), ובשבתות (כ-4 שבתות בשנה, בנוסף לשבת מחוזית לכל אחד מהמחוזות).

בחופש הגדול מתקיים סמינריון בן יומיים בו מועברים שיעורים על ידי מרצים חיצוניים ובוגרי הארגון.

חלק מחבריו של הארגון משתתפים בהצלחה בחידון התנ"ך העולמי לנוער יהודי. רבים מהזוכים בחידוני התנ"ך העולמי לנוער היו חברים בארגון, ורבים ממתמודדי החידון מצטרפים לארגון.

הארגון פתוח לבני-נוער מכל מגזרי החברה היהודית, ואינו קשור למפלגה פוליטית או לזרם כלשהו. הקריטריון היחיד לקבלה לארגון הוא אהבת התנ"ך. בתקנון הארגון נכתב כי הארגון הוא א-פוליטי וא-דתי.

בעבר, הוציא הארגון עלון דו-חודשי בשם "מלא כף נחת" ולאחר מכן "כפית של נח"ת". כיום, המאמרים מועלים לאתר בעל אותו השם<ref></ref>. באתר ניתן למצוא מאמרים, מדורים קבועים, חידות על הפרשה, תאריכי יום ההולדת של חברי הארגון ואת כל הכפיות הקודמות.

מתוך הארגון צמח גם אתר הניווט בתנ"ך בו נכתבים מאמרים בתנ"ך בפורמט שימוש חופשי, בדומה לוויקיפדיה, ומרוכזים קישורים למאמרים ומאגרי מידע בתנ"ך.<ref></ref> רבים ממאמרי האתר הוטמעו בפלטפורמת ויקיטקסט.

== מבנה הארגון ==
כאמור, הארגון מחולק למספר מחוזות שנפגשים לשיעור שבועי. לכל מחוז יש שני מזכירי מחוז ("מזכ"מים") שאחראים על ניהולו השוטף של המחוז, רישום לפעילויות ארציות של חברי המחוז, מציאת מעבירים ועוד.

ישנם שני יו"רים שאחראים על ניהולו השוטף של הארגון, ומתחתיהם ישנן מספר ועדות:

* הדרכה - מדובר בשני מעבירים מנוסים, שעוזרים למעבירים חדשים וותיקים למצוא חומר לשיעור שלהם.
* כפית - ועדה זו אחראית על האתר.
* אירועים - במהלך השנה ישנן מספר פעילויות ארציות. ועדה זו אחראית על אירגונן וניהולן.
* אבז"ם - בניגוד לועדת אירועים שאחראית על הפעילויות השוטפות, ישנם עוד מספר פרוייקטים שהארגון מקיים במהלך השנה, האבז"ם אחראי על ביצועם. ישנן מספר תיאוריות מה הן ראשי התיבות, אך לא ידועה הסיבה האמיתית לכך.

בנוסף, ישנו גזבר וביקורות.

כל תפקיד מתחלף כל שנה בשבת ארצית שמתרחשת בסוף החופש הגדול.

==קישורים חיצוניים==

*[https://nachat3.wixsite.com/capitshelnachat אתר הבית של נח"ת - נוער חובב תנ"ך]
*[https://nachat3.wixsite.com/capitshelnachat האתר של הכפית של נח"ת]
*[https://www.youtube.com/channel/UCcFBzDz8PJUyMj57dMTsb-g ערוץ היוטיוב של נח"ת]
*

==הערות שוליים==

קטגוריה:ישראל: ארגוני נוער
קטגוריה:התנ"ך בישראל